Michelle Muscat se tagħmel għawma b'differenza – qed tistieden lill-pubbliku jgħum magħha
Imtella' Ġunju 18, 2020 - Aġġornata 18 Ta' Ġunju, 2020 4:03pm Fil-ħdax ta' Lulju li ġej, is-sinjura Michelle Muscat, chairperson tal-Fondazzjoni Marigold se tagħmel għawma b'differenza, fejn minflok se tgħum waħidha, din id-darba qed tistieden lill-pubbliku jgħum magħha. Din se tkun is-sitt darba li se ssir attivita' fil-baħar, iżda din is-sena, is-sinjura Muscat minflok mhu se tgħum tul ta' kilometri, se tkun qed tagħmel sfida billi tqatta' ġurnata fil-baħar, bejn tmienja u għaxar sigħat. Is-sinjura Muscat qalet li l-attivita' fil-bajja s-sabiħa ta' Birżebbugia se tkun flimkien man-nies fejn wara li jħallsu donazzjoni jistgħu jgħumu magħha u jqattgħu ħin kemm jixtiequ huma. Qalet li l-bajja s-sabiħa se tkun attrezzata għall-persuni b'diżabilita' fosthom b'rampi apposta u tagħmir ieħor biex kull min jixtieq jieħu sehem ma jkollu xejn xi jżommu. Spjegat ukoll li se jittieħdu wkoll il-prekwazjonijiet kif mogħtija mill-awtoritajiet tas-saħħa minħabba miżuri ta' mitigazzjoni minħabba Covid 19. Anna Calleja, id-direttur nazzjonali tal-ispecial Olympics qalet li l-attivita' hija għall-familji kollha u ħeġġet lill-atleti kollha biex jieħdu sehem ukoll. Għall-attivita' se ssir ukoll maratona mill-assoċjazzjoni akkwatika Maltija f'pixxina qrib fejn se ssir l-attivita' filwaqt li waqt l-attivita', fil-bajja se jittella' programm ta' divertiment bis-sehem tal-orkestra nazzjonali bil-qliegħ kollu jmur għall-fondazzjoni Marigold. Aktar tagħir fuq ir-reġistrazzjoni fuq il-paġna tal-fondazzjoni Marigold fuq facebook.